ประกาศกระทรวงเกษตรและสหกรณ์ เรื่อง กำหนดเครื่องมือทำการประมง วิธีการทำการประมง และพื้นที่ทำการประมงที่ห้ามใช้ทำการประมงในที่จับสัตว์น้ำบางแห่งของจังหวัดประจวบคีรีขันธ์ พ.ศ. 2560 
ประกาศกระทรวงเกษตรและสหกรณ์
ประกาศกระทรวงเกษตรและสหกรณ์
เรื่อง
กำหนดเครื่องมือทำการประมง วิธีการทำการประมง และพื้นที่ทำการประมง
ที่ห้ามใช้ทำการประมงในที่จับสัตว์น้ำบางแห่งของจังหวัดประจวบคีรีขันธ์
พ.ศ. ๒๕๖๐
 

ตามประกาศกระทรวงเกษตรและสหกรณ์
ลงวันที่ ๙ กุมภาพันธ์ พ.ศ. ๒๕๖๐ กำหนดห้ามใช้เครื่องมือทำการประมงบางชนิดทำการประมงในฤดูที่สัตว์น้ำมีไข่
วางไข่ และเลี้ยงตัวในวัยอ่อนในพื้นที่บางส่วนของจังหวัดประจวบคีรีขันธ์ ชุมพร
และสุราษฎร์ธานี ระหว่างวันที่ ๑๕ กุมภาพันธ์ ถึง ๑๕ พฤษภาคม ของทุกปี
และภายในระยะเวลาตั้งแต่วันที่ ๑๖ พฤษภาคม ๒๕๖๐ ถึงวันที่ ๓๐ มิถุนายน ๒๕๖๐
ห้ามใช้เครื่องมืออวนทุกชนิดที่ใช้ประกอบเรือกลทำการประมงโดยใช้ประกอบเครื่องกำเนิดไฟฟ้า
(เครื่องปั่นไฟ)
ทำการประมงในระยะเจ็ดไมล์ทะเลนับจากแนวชายฝั่งทะเลในที่จับสัตว์น้ำบางแห่งของจังหวัดประจวบคีรีขันธ์
ชุมพร และสุราษฎร์ธานี นั้น

เพื่อให้การอนุรักษ์ทรัพยากรสัตว์น้ำมีประสิทธิภาพโดยครอบคลุมพื้นที่มากยิ่งขึ้น
กระทรวงเกษตรและสหกรณ์ จึงเห็นสมควรกำหนดรูปแบบของเครื่องมือทำการประมง
วิธีการทำการประมง
และเงื่อนไขอื่นที่ห้ามใช้ทำการประมงในที่จับสัตว์น้ำบางแห่งของจังหวัดประจวบคีรีขันธ์เพิ่มเติมจากเดิมอาศัยอำนาจตามความในมาตรา ๗๑ (๑)
แห่งพระราชกำหนดการประมง พ.ศ. ๒๕๕๘
รัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้

ข้อ ๑ ภายในระยะเวลาตั้งแต่วันที่
๑๖ พฤษภาคม ๒๕๖๐ ถึงวันที่ ๓๐ มิถุนายน ๒๕๖๐ ห้ามใช้เครื่องมืออวนทุกชนิดที่ใช้ประกอบเรือกลทำการประมงโดยใช้ประกอบเครื่องกำเนิดไฟฟ้า
(เครื่องปั่นไฟ) ทำการประมงในที่จับสัตว์น้ำบางแห่งของจังหวัดประจวบคีรีขันธ์
ปรากฏตามพิกัดภูมิศาสตร์ในแผนที่แนบท้ายประกาศนี้
ความในวรรคหนึ่งมิให้ใช้บังคับกับการทำการประมงโดยใช้เครื่องมืออวนครอบ
อวนช้อนหรืออวนยกหมึกที่ใช้ประกอบเครื่องกำเนิดไฟฟ้า
(เครื่องปั่นไฟ) นอกเขตทะเลชายฝั่ง

ข้อ
๒[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๙
พฤษภาคม พ.ศ. ๒๕๖๐
พลเอก ฉัตรชัย สาริกัลยะ
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑. แผนที่ท้ายประกาศกระทรวงเกษตรและสหกรณ์ เรื่อง
กำหนดเครื่องมือทำการประมง วิธีการทำการประมง
และพื้นที่ทำการประมงที่ห้ามใช้ทำการประมงในที่จับสัตว์น้ำบางแห่งของจังหวัดประจวบคีรีขันธ์
พ.ศ. ๒๕๖๐

(ดูข้อมูลจากภาพกฎหมาย)







ภวรรณตรี/จัดทำ
๑๖ พฤษภาคม
๒๕๖๐

พรวิภา/ตรวจ
๒๙ พฤษภาคม
๒๕๖๐


























[๑] ราชกิจจานุเบกษา
เล่ม ๑๓๔/ตอนพิเศษ ๑๓๐ ง/หน้า ๑๐/๑๑ พฤษภาคม ๒๕๖๐